РЕШЕНИЕ НА КОМИСИЯТА
от 30 юни 2011 година
относно общото количество квоти в Европейския съюз, посочено в член 3д, параграф 3, букви а)-г) от Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността
(текст от значение за ЕИП)
(2011/389/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 3д, параграф 3, букви а)-г) от нея,
като има предвид, че:
(1)
Член 3д, параграф 3, букви а)-г) от Директива 2003/87/ЕО постановяват, че преди началото на всеки период на търговия Комисията взема решение, определящо общото количество квоти, които ще бъдат създадени, предложени на тръжна продажба, заделени в посочения в член 3е, параграф 1 от Директива 2003/87/ЕО специален резерв и разпределени безплатно между въздушните превозвачи. Тези количества се определят аритметично въз основа на размера на историческите авиационни емисии, определен с Решение 2011/149/ЕС на Комисията от 7 март 2011 г. относно историческите авиационни емисии съгласно член 3в, параграф 4 от Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността (2) на 219 476 343 тона CO2.
(2)
След своето изменение, продиктувано от включването в Споразумението за ЕИП по силата на Решение на Съвместния комитет на ЕИП № 6/2011 от 1 април 2011 г. за изменение на приложение XX (Околна среда) към Споразумението за ЕИП (3), член 3д, параграф 3 от Директива 2003/87/ЕО също постановява, че при включването на настоящото решение в Споразумението за ЕИП Съвместният комитет на ЕИП изчислява общото количество квоти в ЕИП.
(3)
По силата на член 3д, параграф 3, буква д) и член 3е, параграф 5, трета алинея от Директива 2003/87/ЕО (вмъкнати при включването в Споразумението за ЕИП) Комисията взема решение относно параметъра за ЕИП като цяло, който трябва да се основава на общото количество квоти за ЕИП, определено от Съвместния комитет на ЕИП. Следователно решението за параметъра не може да бъде взето, преди Съвместният комитет на ЕИП да е определил общото количество за ЕИП,
ПРИЕ НАСТОЯЩОТО РЕШЕНИЕ:
Член 1
1. Общото количество квоти в Европейския съюз, посочено в член 3в, параграф 1 от Директива 2003/87/ЕО, за периода от 1 януари 2012 г. до 31 декември 2012 г. е 212 892 053.
2. Общото количество квоти в Европейския съюз, посочено в член 3в, параграф 2 от Директива 2003/87/ЕО, за всяка година от периода след 1 януари 2013 г. е 208 502 526.
Член 2
1. Общото количество квоти в Европейския съюз, посочено в член 3г, параграф 1 от Директива 2003/87/ЕО, за периода от 1 януари 2012 г. до 31 декември 2012 г. е 31 933 808.
2. Общото количество квоти в Европейския съюз, посочено в член 3г, параграф 2 от Директива 2003/87/ЕО, за всяка година от периода след 1 януари 2013 г. е 31 275 379.
Член 3
Общото количество квоти в Европейския съюз, посочено в член 3е, параграф 1 от Директива 2003/87/ЕО, във връзка със специалния резерв е 50 040 608.
Член 4
1. Общото количество квоти в Европейския съюз, посочено в член 3д, параграф 3, буква г) от Директива 2003/87/ЕО, за периода от 1 януари 2012 г. до 31 декември 2012 г. е 180 958 245.
2. Общото количество квоти в Европейския съюз, посочено в член 3д, параграф 3, буква г) от Директива 2003/87/ЕО, за всяка година от периода след 1 януари 2013 г. е 170 972 071.
Член 5
Настоящото решение влиза в сила на третия ден след публикуването му в Официален вестник на Европейския съюз.
Съставено в Брюксел на 30 юни 2011 година.